Yudaş Tadeuş Krusinski
Yudaş Tadeuş Krusinski (polyak: Krusiński; 15 may 1675 və ya 1675 – 22 avqust 1751 və ya 1756) — 1707-ci ildən 1725/1728-ci ilə qədər Səfəvilər dövləti ərazisində yaşamış polyak yezuit. O, papalıqla Səfəvi sarayı arasında vasitəçi kimi, eyni zamanda saray tərcüməçisi kimi də fəaliyyət göstərmişdir. O, fars dilini mükəmməl bilir, yerli əhalini yaxşı tanıyırdı. O Səfəvilərin paytaxtı İsfahan şəhərində yaşamış və şəhərin 1722-ci ildə üsyankar əfqanlar tərəfindən tutulmasına şahid olmuşdur. Krusinksinin xatirə və hesabatları Səfəvilərin son dövrü üçün önəmli ilkin qaynaqlardan biridir.